[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 16.2.2011

COM(2011) 67 τελικό

2011/0035 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

της [ ... ]

για τον καθορισμό της θέσης που πρόκειται να υποστηριχθεί, εξ ονόματος της Ευρωπαϊκής Ένωσης, στην πέμπτη διάσκεψη των συμβαλλομένων μερών της σύμβασης της Στοκχόλμης για τους έμμονους οργανικούς ρύπους (POP) όσον αφορά την πρόταση τροποποίησης του παραρτήματος A

ΑΙΤΙΟΛΟΓΙΚΗ ΕΚΘΕΣΗ

Η σύμβαση της Στοκχόλμης για τους έμμονους οργανικούς ρύπους (POP)[1] εγκρίθηκε, τον Μάιο του 2001, μετά τη συμπλήρωση τριετών διαπραγματεύσεων στο πλαίσιο του προγράμματος των Ηνωμένων Εθνών για το περιβάλλον (UNEP). Η Ευρωπαϊκή Κοινότητα και τα κράτη μέλη της[2] αποτελούν μέρη της Σύμβασης[3] και οι διατάξεις της Σύμβασης ενσωματώθηκαν στο δίκαιο της ΕΕ με τον κανονισμό (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τους έμμονους οργανικούς ρύπους και την τροποποίηση της οδηγίας 79/117/ΕΟΚ[4] (στο εξής «κανονισμός POP»).

Ο γενικός στόχος της σύμβασης της Στοκχόλμης είναι η προστασία της υγείας του ανθρώπου και η διαφύλαξη του περιβάλλοντος από τους POP. Ειδική αναφορά γίνεται στην αρχή της προφύλαξης, όπως αυτή ορίζεται στην 15η Αρχή της Διακήρυξης του Ρίο του 1992, για το περιβάλλον και την ανάπτυξη. Η αρχή τίθεται σε εφαρμογή με το άρθρο 8, το οποίο καθορίζει τους κανόνες για την εγγραφή πρόσθετων χημικών ουσιών στα παραρτήματα της Σύμβασης.

Οι εννέα εκουσίως παραγόμενες χημικές ουσίες που είχαν εγγραφεί αρχικά στο παράρτημα Α της σύμβασης της Στοκχόλμης (aldrin, chlordane, dieldrin, endrin, heptachlor, εξαχλωροβενζόλιο, mirex, toxaphene και πολυχλωροδιφαινύλια/PCB) υπόκεινται σε απαγόρευση παραγωγής και χρήσης, εκτός εάν προβλέπονται γενικές ή ειδικές εξαιρέσεις. Επιπλέον, η παραγωγή και η χρήση DDT, ενός φυτοφαρμάκου το οποίο χρησιμοποιείται ακόμη σε πολλές αναπτυσσόμενες χώρες για την αντιμετώπιση της ελονοσίας και άλλων φορέων νόσων, υπόκειται σε αυστηρούς περιορισμούς που καθορίζονται στο παράρτημα Β της σύμβασης της Στοκχόλμης. Τέλος, τρεις ουσίες (PCDD/PCDF, HCB και PCB), οι οποίες ενδέχεται να σχηματιστούν και να αποδεσμευθούν ακούσια είναι εγγεγραμμένες στο παράρτημα Γ. Οι αρχικές αυτές ουσίες συμπληρώθηκαν από εννέα επιπλέον νέες ουσίες (εμπορικής καθαρότητας οκταβρωμοδιφαινυλαιθέρας (octa-BDE), εμπορικής καθαρότητας πενταβρωμοδιφαινυλαιθέρας (penta-BDE), υπερφθοροκτανοσουλφονικό οξύ (PFOS), chlordecone, εξαβρωμοδιφαινύλιο, α-εξαχλωροκυκλοεξάνιο, β-εξαχλωροκυκλοεξάνιο, λινδάνιο και πενταχλωροβενζόλιο) οι οποίες προστέθηκαν στα παραρτήματα με αποφάσεις της τέταρτης διάσκεψης των μερών, τον Μάιο του 2009.

Στην πέμπτη διάσκεψη των μερών, τον Απρίλιο του 2011, πρέπει να ληφθεί απόφαση για την προσθήκη στο παράρτημα Α της σύμβασης της Στοκχόλμης νέας ουσίας (endosulfan), η οποία προτάθηκε το 2007 από την Ευρωπαϊκή Ένωση.

Προσθήκη νέων ουσιών POP στα παραρτήματα της Σύμβασης

Σύμφωνα με το άρθρο 8 της Σύμβασης, τα μέρη δύνανται να υποβάλουν προτάσεις στη Γραμματεία προς εγγραφή χημικής ουσίας στα παραρτήματα Α, Β ή/και Γ. Η Γραμματεία εξετάζει κατά πόσον η πρόταση περιλαμβάνει τις αναγκαίες πληροφορίες. Σε περίπτωση που η πρόταση κρίνεται ικανοποιητική, διαβιβάζεται στην Επιτροπή Εξέτασης Έμμονων Οργανικών Ρύπων, η οποία εξετάζει την πρόταση συνεκτιμώντας όλες τις παρεχόμενες πληροφορίες. Στις περιπτώσεις κατά τις οποίες η επιτροπή αυτή αποφασίζει ότι πληρούνται τα κριτήρια, εξετάζει περαιτέρω την πρόταση και καταρτίζει σχέδιο χαρακτηριστικών κινδύνου (διάγραμμα κινδύνου).

Εάν από την εξέταση αυτή συνάγεται ότι η χημική ουσία ενδέχεται, λόγω της μεταφοράς της σε μεγάλες αποστάσεις, να έχει σημαντικό αρνητικό αντίκτυπο στην υγεία του ανθρώπου ή/και στο περιβάλλον, σε βαθμό που να δικαιολογείται δράση σε παγκόσμια κλίμακα, η πρόταση προωθείται περαιτέρω και διενεργείται αξιολόγηση διαχείρισης του κινδύνου η οποία περιλαμβάνει ανάλυση των ενδεχόμενων μέτρων ελέγχου. Στη βάση αυτή, η επιτροπή εξέτασης ΡΟΡ προβαίνει σε σύσταση για το κατά πόσον η χημική ουσία πρέπει να εξεταστεί από τη διάσκεψη των μερών προς εγγραφή στα παραρτήματα Α, Β ή/και Γ. Η τελική απόφαση λαμβάνεται από τη διάσκεψη των μερών.

Κανόνες για την τροποποίηση των παραρτημάτων Α, Β ή/και Γ

Σύμφωνα με το άρθρο 22 της Σύμβασης, τα παραρτήματα Α, Β ή/και Γ τροποποιούνται με απόφαση της διάσκεψης των μερών και αρχίζουν να ισχύουν ένα έτος από την ημερομηνία ανακοίνωσης, εκ μέρους του θεματοφύλακα, της έγκρισης των αλλαγών στα παραρτήματα Α, Β ή/και Γ. Δεν τίθενται σε ισχύ στα μέρη που επιλέγουν να εξαιρεθούν από την τροποποίηση του παραρτήματος.

Η ουσία και η νομοθεσία της ΕΕ

Η ουσία endosulfan υπήρξε το αντικείμενο απόφασης μη καταχώρισης στην οδηγία 91/414/ΕΟΚ του Συμβουλίου της 15ης Ιουλίου 1991 σχετικά με τη διάθεση στην αγορά φυτοπροστατευτικών προϊόντων. Τυχόν ουσίες οι οποίες θα εγγραφούν στα παραρτήματα Α, Β ή/και Γ της σύμβασης της Στοκχόλμης[5] θα πρέπει να υπαχθούν στον κανονισμό ΡΟΡ προκειμένου να διασφαλιστεί η αντιστοιχία της ενωσιακής εφαρμογής με τις διεθνείς δεσμεύσεις. Πέραν των περιορισμών που ισχύουν για ορισμένες ουσίες, οι διεθνείς πράξεις προβλέπουν και σχετικές με την υποβολή εκθέσεων απαιτήσεις, οι οποίες περιλαμβάνονται επίσης στον κανονισμό. Ως εκ τούτου, προκειμένου να διατηρηθεί μια διαχειρίσιμη εικόνα των τρόπων με τους οποίους η ΕΕ ανταποκρίνεται στις διεθνείς υποχρεώσεις της και να διασφαλιστεί η συνεπής υποβολή εκθέσεων, θα ήταν σκόπιμο να προστεθεί η ουσία endosulfan στο κατάλληλο παράρτημα του κανονισμού, ακόμη και εάν αποτελεί ήδη αντικείμενο μερικών περιορισμών δυνάμει άλλης ενωσιακής πράξης.

Οι συστάσεις της επιτροπής εξέτασης POP

Στην πέμπτη συνεδρίασή της, τον Οκτώβριο του 2010, η επιτροπή εξέτασης POP αποφάσισε να εισηγηθεί την εγγραφή του τεχνικής καθαρότητας endosulfan (αριθ. CAS 115-29-7), των συναφών ισομερών του (αριθ. CAS 959-98-8 και αριθ. CAS 33213-65-9) και του θειικού endosulfan (αριθ. CAS 1031-07-8) στο παράρτημα Α της Σύμβασης, με ειδικές εξαιρέσεις και να υποβάλει την εισήγηση αυτή στη διάσκεψη των μερών, ώστε να εξεταστεί στη συνεδρίασή της στις 25–29 Απριλίου 2011, σύμφωνα με το άρθρο 8 παράγραφος 9 της Σύμβασης.

Η διάσκεψη των μερών ενδέχεται να χρειαστεί να αποφασίσει για χρονικά περιορισμένες εξαιρέσεις για ορισμένα μέρη, ούτως ώστε να επιτρέψει τη βαθμιαία θέσπιση της απαίτησης εξάλειψης του endosulfan, των συναφών ισομερών του και του θειικού endosulfan.

Η θέση της ΕΕ

Με βάση τα ανωτέρω, στην πέμπτη συνδιάσκεψη των μερών της σύμβασης της Στοκχόλμης η Ευρωπαϊκή Ένωση καλείται να υποστηρίξει την έγκριση της τροποποίησης της σύμβασης της Στοκχόλμης με την προσθήκη του τεχνικής καθαρότητας endosulfan, των συναφών ισομερών του και του θειικού endosulfan στο παράρτημα A.

2011/0035 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

της [ ... ]

για τον καθορισμό της θέσης που πρόκειται να υποστηριχθεί, εξ ονόματος της Ευρωπαϊκής Ένωσης, στην πέμπτη διάσκεψη των συμβαλλομένων μερών της σύμβασης της Στοκχόλμης για τους έμμονους οργανικούς ρύπους (ΡΟΡ) όσον αφορά την πρόταση τροποποίησης του παραρτήματος A

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 9,

Έχοντας υπόψη την πρόταση της Επιτροπής[6],

Εκτιμώντας τα ακόλουθα:

1. Η προώθηση, σε διεθνές επίπεδο, μέτρων για την αντιμετώπιση των παγκόσμιων περιβαλλοντικών προβλημάτων, αποτελεί έναν από τους στόχους της πολιτικής της Ευρωπαϊκής Ένωσης στον τομέα του περιβάλλοντος, σύμφωνα με το άρθρο 191 της Συνθήκης.

2. Στις 16 Νοεμβρίου 2004 η Ευρωπαϊκή Ένωση επικύρωσε τη σύμβαση της Στοκχόλμης περί Έμμονων Οργανικών Ρύπων (στο εξής η «Σύμβαση») βάσει της απόφασης 2006/507/EK του Συμβουλίου, της 14ης Οκτωβρίου 2004, σχετικά με τη σύναψη, εξ ονόματος της Ευρωπαϊκής Κοινότητας, της σύμβασης της Στοκχόλμης για τους έμμονους οργανικούς ρύπους[7].

3. Μέσω του κανονισμού (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τους έμμονους οργανικούς ρύπους και την τροποποίηση της οδηγίας 79/117/ΕΟΚ[8] (στο εξής «κανονισμός ΡΟΡ»), η Ευρωπαϊκή Ένωση ενσωμάτωσε τις υποχρεώσεις που υπέχει από τη Σύμβαση στη νομοθεσία της ΕΕ.

4. Η Ευρωπαϊκή Ένωση αποδίδει ιδιαίτερη έμφαση στην ανάγκη να επεκταθούν βαθμιαία τα παραρτήματα Α, Β ή/και Γ της Σύμβασης με την προσθήκη νέων ουσιών οι οποίες πληρούν τα κριτήρια των ουσιών ΡΟΡ, συνεκτιμώντας την αρχή της προφύλαξης, προκειμένου να επιτευχθεί ο στόχος της Σύμβασης και να υλοποιηθεί η δέσμευση όλων των κυβερνήσεων που ανελήφθη στη Διάσκεψη Κορυφής του Γιοχάνεσμπουργκ το 2002, δηλαδή η ελαχιστοποίηση των αρνητικών επιπτώσεων των χημικών ουσιών το αργότερο μέχρι το 2020.

5. Σύμφωνα με το άρθρο 22 της Σύμβασης, οι τροποποιήσεις στα παραρτήματα Α, Β και Γ θεσπίζονται με απόφαση της διάσκεψης των μερών και αρχίζουν να ισχύουν ένα έτος μετά την ημερομηνία ανακοίνωσης των τροποποιήσεων από τον θεματοφύλακα, ενώ δεν ισχύουν για τα μέρη που έχουν ζητήσει να εξαιρεθούν.

6. Σε συνέχεια της πρότασης εγγραφής του endosulfan, που της υπέβαλε η Ευρωπαϊκή Ένωση το 2007, η Επιτροπή Εξέτασης Έμμονων Οργανικών Ρύπων η οποία συνεστήθη βάσει της Σύμβασης ολοκλήρωσε τις εργασίες της για το endosulfan. Η επιτροπή αυτή διαπίστωσε ότι το endosulfan πληροί τα κριτήρια της Σύμβασης. Η επικείμενη διάσκεψη των μερών της Σύμβασης αναμένεται να αποφασίσει για την εγγραφή του τεχνικής καθαρότητας endosulfan, των συναφών ισομερών του και του θειικού endosulfan στο παράρτημα Α της Σύμβασης. Ενδέχεται να ζητηθούν ειδικές εξαιρέσεις (χρονικά περιορισμένες εξαιρέσεις για ορισμένα μέρη) και η ΕΕ πρέπει να είναι σε θέση να απαντήσει στα αιτήματα αυτά κατά τη διάρκεια της 5ης διάσκεψης των μερών (COP5).

7. Το endosulfan υπόκειται στην απόφαση της Επιτροπής, της 2ας Δεκεμβρίου 2005, σχετικά με τη μη καταχώριση της ουσίας endosulfan στο παράρτημα Ι της οδηγίας 91/414/ΕΟΚ του Συμβουλίου της 15ης Ιουλίου 1991 σχετικά με τη διάθεση φυτοπροστατευτικών προϊόντων στην αγορά[9] και με την ανάκληση των εγκρίσεων για τα φυτοπροστατευτικά προϊόντα που περιέχουν αυτή τη δραστική ουσία[10].

8. Η τροποποίηση του παραρτήματος Α της Σύμβασης σε ό,τι αφορά το τεχνικής καθαρότητας endosulfan, τα συναφή ισομερή του και το θειικό endosulfan θα απαιτήσει την τροποποίηση του κανονισμού ΡΟΡ. Σύμφωνα με το άρθρο 14 παράγραφος 1 του κανονισμού, όταν προστίθενται ουσίες στη Σύμβαση, οι αλλαγές στα παραρτήματα του κανονισμού μπορούν να διενεργηθούν σύμφωνα με τη συνήθη διαδικασία επιτροπολογίας που καθορίζεται στα άρθρα 5 και 7 της απόφασης 1999/468/EK, συνεκτιμώντας τις διατάξεις του άρθρου 8.

9. Η τροποποίηση του παραρτήματος Α πρέπει να υποστηριχθεί,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο μόνο

Στην πέμπτη διάσκεψη των μερών της σύμβασης της Στοκχόλμης, η Επιτροπή θα υποστηρίξει, εξ ονόματος της Ευρωπαϊκής Ένωσης, την έγκριση της τροποποίησης της σύμβασης της Στοκχόλμης με την προσθήκη του endosulfan στο παράρτημα A.

Βρυξέλλες, […]

Για το Συμβούλιο

Ο Πρόεδρος [...]

[1] http://www.pops.int/documents/convtext/convtext_en.pdf

[2] Τρία κράτη μέλη της ΕΕ δεν την έχουν ακόμα επικυρώσει (Ιρλανδία, Ιταλία και Μάλτα)

[3] ΕΕ L 209 της 31.7.2006, σ. 1

[4] ΕΕ L 158 της 30.4.2004, σ. 7

[5] Το ίδιο ισχύει για τις ουσίες που προστίθενται στα παραρτήματα I, II ή/και III του πρωτοκόλλου UN-ECE για τους ΡΟΡ.

[6] ΕΕ C […] της […], σ. […]

[7] ΕΕ L 209 της 31.7.2006, σ. 1

[8] ΕΕ L 158 της 30.4.2004, σ. 7

[9] ΕΕ L 230 της 19.8.1991, σ. 1

[10] ΕΕ L 317 της 03.12.2005, σ. 25